Besnoeiing by South Deep teen Oktober klaar | Netwerk24
Deur Justin Brown en Lesetja Malope 19 Augustus 2018 06:00
Die jongste ronde afleggings by die sukkelende South Deep-goudmyn, wes van Johannesburg, sal veral die ingenieurs- en mynbou-afdeling raak, sê Gold Fields, eienaar van die myn.
Die South Deep-goudmyn naby Randfontein in Gauteng.
Die maatskappy het die afgelope week gesê tot 1 100 permanente werkers en 460 kontrakteurs uit ’n arbeidsmag van 5 500 kan geraak word deur sy poging om verliese te beperk.
Gold Fields sê in ’n herstruktureringskennisgewing South Deep het verskeie kostebesparings- en doeltreffendheidsmaatreëls ingestel wat ’n geraamde besparing van R324 miljoen per jaar meegebring het voordat daar die afgelope week besluit is om nog poste te besnoei.
“Die verliese duur voort ondanks verskeie planne en ooreenkomste met vakbonde om die myn weer op ’n winsgewende voet te plaas,” het Martin Preece, hoof van Gold Fields se plaaslike bedrywighede, en Benford Mokoatle, South Deep-mynbestuurder, gesê.
Gevolglik het die direksie in beginsel besluit om South Deep se kostebasis te verlaag in die pas met huidige produksie.
Sven Lunsche, Gold Fields-woordvoerder, sê hulle onderhandel met kontrakteurs oor hoeveel poste en watter maatskappye geraak word. Die plan is om nie volle kontrakte te kanselleer nie, maar om dit in te kort.
South Deep wil die interne konsultasieproses teen 14 Oktober afhandel. Die voorgestelde skeidingspakket is twee weke se basiese loon vir elke diensjaar, met ’n minimum skeidingspakket van nie minder nie as R20 000, asook kennisgewingsbetaling en vir uitstaande verlof.
Meer oor: Gold Fields | Gwede Mantashe | South Deep | Goudmyne | Goud | Herstrukturering | Afleggings | Goudmaatskappye